Ľudmila Šapošnikovová-Aujeská

**Ľudmila Šapošnikovová-Aujeská** (* 19. február 1906, Saratov – † 13. júl 1985, Nitra) bola dcéra českého obchodníka žijúceho v Nitre, ktorá v roku 1930 ako prvá žena na Slovensku zložila pilotné skúšky. Lietala nielen doma, ale aj na leteckých súťažiach v Európe.

## Životopis
Ľudmilin otec Karel Trejbal pochádzal z Prahy a bol obchodníkom. Precestoval časť východnej Európy. S Ľudmilinou matkou, ruskou Nemkou Beatou Schmidtovou sa zoznámil v Saratove, kde sa potom v roku 1906 narodila Ľudmila. Jej rodným jazykom bola ruština, po slovensky sa naučila až neskôr. Po vzniku Československa v roku 1918 sa rodina Trejbalovcov presťahovala z rovnako novovzniknutého sovietskeho Ruska do ČSR, kde sa plánovali usadiť v Prahe. V obchode sa mu tu však veľmi nedarilo, bol preto rozhodnutý podstúpiť ďalšie sťahovanie do Rumunska. Vďaka náhodnej informácii od cestujúceho v Nových Zámkoch skončili Trejbalovi nakoniec v Nitre, kde kúpili malé železiarstvo a usadili sa vo vilovej štvrti na Číneši (najmladšia časť Starého Mesta pozdĺž dnešnej ulice Fraňa Mojtu). Otec prevádzkoval obchod, dcéra tu navštevovala gymnázium. Pretože detstvo prežila Rusku, po slovensky sa naučila so silným ruským prízvukom, ktorý jej zostal po celý život.

### Počiatky lietania
náhľad|Hansa-Brandenburg C.I – bombardovací a prieskumný dvojplošník

Hneď za domom Trejbalovcov v Nitre boli lúky a vojenské letisko, na ktorom bol od roku 1919 umiestnený 3. stíhací pluk Československej armády a letecké opravárenské dielne. Ľudmila letisko navštevovala a už ako 15-ročná túžila lietať. O niekoľko rokov sa tu zoznámila s vojenským letcom Nikolajom Šapošnikovom. Pochádzal z Baku a bol zároveň aj konštruktérom malých športových lietadiel. V júli 1922 bol prijatý do Československej armády, bol veliteľom vojenského letectva v Bratislave (19221930) a vo Vajnoroch bol spoluzakladateľom prvého slovenského aeroklubu.

Prvé lety Ľudmila absolvovala na vyradených vojenských dvojplošníkoch Hansa-Brandenburg C.I z obdobia prvej svetovej vojny, ktoré už neboli bezpečné a vyžadovali časté opravy. Pilotné skúšky, skladajúce sa z teoretickej časti a praktickej časti (výškový let do hladiny 2 000 m a vytrvalostný let po dobu 60 minút), zložila 18. októbra 1930 ako prvá žena na Slovensku.

náhľad|Nitra v roku 1929

### Pilotka
Vo svete v tom čase už lietali ženy pilotky (napr. v USA registrovali 216 žien, ktoré zložili pilotné skúšky). Ľudmila bola však prvou pilotkou na Slovensku (druhou ženou pilotkou sa potom až v roku 1935 stala Katarína Krivdová Schweigertová z Banskej Štiavnice, ktorá lietala do začiatku druhej svetovej vojny).

Manžel Nikolaj Šapošnikov Ľudmilu podporoval ako vynikajúci letec a aj konštruktér. V Nitre v leteckých závodoch konštruoval klzáky. Pre manželku skonštruoval špeciálne malé lietadlo (prezývané *„Vrabčiak“*). S rozpätím krídiel 5,5 metra bolo najmenším motorovým lietadlom v Európe. Toto obdobie bolo v živote Ľudmily Šapošnikovovej najšťastnejšie. Lietala nielen doma, ale aj na leteckých súťažiach v Európe.

Slová, ktoré vystihujú jej vtedajší život: *„…Deň, kedy pre zlé počasie nemožno letieť je pre mňa stratený a s jakou hrúzou myslím na blížiacu sa zimu! Celú zimu nebudem môcť vysadnúť na lietadlo a povzniesť sa nad zasnežený uzimený svet. Túžobne budem očakávať jaro, kedy sa otvorí hangár…“*

### Manželstvo
Nie je známy presný dátum, kedy sa Ľudmila Trejbalová vydala za Šapošnikova, ani keď sa rozviedli, boli to pravdepodobne 30. roky 20. storočia. Rozvod bol v tom čase na Slovensku výnimočný. Veľkú úlohu však v ich vzťahu zohral alkohol, s ktorým mal Nikolaj problém celý život. Ľudmila od neho odišla a vrátila sa k rodičom do Nitry.

Po rozvode Ľudmila prestala s lietaním.

V roku 1939 sa vydala druhýkrát. Vzala si Jozefa Aujeského, ktorý vlastnil v Nitre mlyn. Po februárovom prevrate v roku 1948 bol mlyn znárodnený (rovnako aj obchod Ľudmilinho otca) a Ľudmilin manžel zostal pracovať ako úradník. Žili v malom dome až do jeho smrti v roku 1965.

### Dôchodok
Vdova Aujeská žila z malého dôchodku. Presťahovala sa do jednoizbového bytu v paneláku a privyrábala si pletením. O svojom lietaní nehovorila. Na sklonku života ju často navštevovala nitrianska letecká akrobatka Alžbeta Kapustová. Ľudmila Šapošnikovová-Aujeská zomrela 13. júla 1985 vo veku 79 rokov.

## Dokument ''Prvá''
O desiatich ženách. ktoré sa presadili ako prvé v rôznych oblastiach života (od vedy až po umenie), natočila v roku 2013 spoločnosť Hitchhiker Cinema v koprodukcii s RTVS a Slovenským filmovým ústavom sériu dokumentárnych portrétov *Prvá*. Medzi týmito ženami bola aj Ľudmila Šapošnikovová-Aujeská.

## Poznámky

## Referencie

## Externé odkazy
* Ľudmila Šapošnikovová-Aujeská na webe k dokumentárnemu cyklu *Prvá*
* Prvou ženou na slovenskom nebi bola Ľudmila Šapošnikovová – text Vladimíra Jancuru doplnený fotografiami a dokumentami na webe Ivana Saba (archív, 2013)

## Zdroj

Kategória:Osobnosti zo Saratova
Kategória:Slovenskí letci
Kategória:Letkyne
Kategória:Slovenské osobnosti českého pôvodu
Kategória:Slovenské osobnosti nemeckého pôvodu
Kategória:Slovenské osobnosti ruského pôvodu